Kan du droppe Valentinsdagen og likevel overleve i forholdet? 
Kan man overse kjærlighetens dag og likevel komme ut med æren i behold som kjæreste? Og hva er et lavterskeltilbud til kjæresten din? Vi har sjekket med ekspertene.  14. februar er kjærlighetens dag. Den dagen da romantikken skal blomstre og kjærligheten skal vises. Ofte i form av blomster, sjokolade, et kjærlighetsbrev, et kort eller god mat på restaurant. Sammen med for eksempel farsdag, morsdag og halloween har Valentinsdagen (Valentines day) kommet til oss fra USA. Det er en dag handelsstanden elsker.  Men: Er denne dagen noe du som er i et forhold må forholde deg til?  Catrin Sagen er psykolog og samlivsterapeut. Hun er blant annet kjent fra podkasten «Catrin & Steinar redder forholdet.». Hun mener Valentinsdagen er en dag som mange har forventninger til, eller prestasjonsangst knyttet til. Samtidig er det mange som tar avstand fra den importerte tradisjonen.  – Tradisjoner er ritualer som knytter oss sammen, og på denne måten er jo de fleste tradisjoner gode på et vis. Samtidig vil jo en dag som denne kunne vekke ensomhet, lage en avstand mellom dem som har noen å feire med og dem som ikke har det, sier hun.  – Så, er det greit å bli skuffet om kjæresten ikke finner på noe denne dagen? – Ja, det er klart det. Det er også mulig å være litt offensiv. Kanskje invitere til noe selv, eller tenke at begge parter i et par kan ha ansvar for å glede den andre på denne «kjærlighetens dag», sier Sagen. – Det trenger jo ikke koste noe. Det kan jo bare være et kyss eller en tekstmelding som bekrefter at akkurat en spesiell person er viktig for deg. Jeg tror mange par kan få en bedre 14. februar dersom de snakker litt om forventninger i forkant, sier hun. Hva er et «must do»? Og nettopp forventninger er et stikkord Dora Thorhallsdottir, forfatter, komiker, relasjonsterapeut og programleder i Relasjonspodden, mener er avgjørende.  Ta samtalen i forkant. Alt i kveld, den 13. februar.  – Stikkordet er forventningsavklaring. Dersom du ikke sjekker med kjæresten, er det et sjansespill. Man kan for eksempel ha en kjæreste som har enorme forventninger, fordi den forrige kjæresten gjorde voldsomt mye ut av det. Om du da blir sammen med en som ikke kunne brydd seg mer, blir det en skuffelse, sier hun.  Så hvis man skal helgardere seg da, og finne på noe på Valentinsdagen, hva er et lavterskeltilbud – et «must do»?  – Hehe, hvordan du formidler beskjeden må være opp til hver enkelt. Men en «lavterskel – must do» må kanskje handle om at du gjør eller sier noe som du tenker vil føre til at den du er glad i kjenner seg verdifull og spesiell, mener Catrin Sagen.  Thorhallsdottir mener at vi undervurderer verdien av at noen tar seg tid til et håndskrevet kort med noen fine ord.  – Det å få en kjærlighetserklæring skriftlig, der noen har kjøpt et fint kort og tatt seg tid til å skrive ned noe fint og hjertelig til deg, skjer ikke så ofte. Og at det synes på papiret, sier hun.  Kan man bare droppe det? Men hele Valentinsdagen er jo en slags semi-amerikansk greie som har kommet til Norge fra «over dammen».  Kan man bare droppe hele dagen og likevel komme ut med æren og stoltheten i forholdet i behold? – Klart det, sier Sagen.  – Som sagt så synes jeg det er et poeng at vi ikke trenger bruker penger eller belaste miljøet ved å feire kjærligheten eller gi en kjæreste ekstra oppmerksomhet. Det kan jo også være en ypperlig dag å avsløre sin kjærlighet for noe på?, mener hun.  – Uansett hvordan vi vrir og vender på denne dagen, så må jeg jo som samlivspsykolog løfte frem av det er vanene som teller mest. Samtidig forteller lykkeforskningen at feiringer gjør oss gladere og mer tilfreds i livet, sier Sagen.  Thorhallsdottir mener man kan komme ut av det med æren i behold dersom man tar samtalen i forkant. Og det må skje fort.  – Har du ikke hatt den samtalen, er det lurt å ta den alt i kveld. Da sitter ingen der i morgen og håper og blir skuffet, sier hun.  Og skal du likevel helgardere deg, har hun følgende råd. – Selv om kjæresten sier det ikke er så viktig for meg, så kan du tenke: Vet du hva, jeg kjøper en blomsterkvast uansett, jeg, sier Thorhallsdottir.  Skulle du ikke ha en anelse om hva du skulle gjøre, så har Vink samlet tips til 25 romantiske restauranter i Oslo du kan sjekke ut.  Hvordan forholder du deg til dagen? Kom gjerne med ditt beste råd i kommentarfeltet:
Onsdag er det Valentinsdagen. Kan du som er i et forhold droppe dagen, eller blir det 💔😢? Eksperter mener at det er viktig å avklare forventninger før dagen og at det enkle, som en kjærlighetserklæring, kan være nok. De konkluderer med at Valentinsdagen kan droppes, så lenge kommunikasjonen er god.